

*Tárgy: tájékoztatás csendháborítás szabályairól*

 *Berhida, 2025. április 23.*

Tisztelt berhidai Lakosok!

Ahogy közeledik a tavaszi-nyári idő, úgy egyre gyakrabban rendeznek a lakosok „kertipartikat”, melyeken sok esetben zavaróan hangosan szól a zene. A hangos zenehallgatás – legyen az bármely napszakban - zavarhatják a szomszédok, esetleg az egész utca lakóit.

A csendháborítás szabályai tekintetében téves információ az, hogy a szomszédokat zavaró, hangos tevékenységet csak este 22.00 óra után tilos folytatni, mivel **bármely napszakban tilos indokolatlanul olyan zajt okozni**, amely alkalmas arra, hogy mások nyugalmát megzavarja.

Indokolatlanul zavarhatják a szomszédok nyugalmát napszaktól függetlenül például az alábbiak:

* házibulik, kertipartik
* családi események (ballagás, eljegyzés, esküvő)
* túl hangos zenehallgatás
* kerti munkák (fűnyírás, favágás), barkácsolás
* lakásfelújítás

Természetesen szó sincs arról, hogy ne lehetne vendégeket fogadni, családi eseményeket megünnepelni, hétvégén megjavítani a kerítést, vagy egyébként „zajosabb” tevékenységeket folytatni, viszont ügyelni kell arra, hogy a szomszédok szükségtelen zavarása ne valósuljon meg.

Ha a szomszédunk hangoskodása nem csupán egy kivételes okból fordul elő (születésnapi ünnepség vagy lakásfelújítás), hanem rendszeressé vált tevékenység, **érdemes először személyes kommunikációval próbálkoznunk**, az ugyanis sokat megoldhat.

Amennyiben a személyes megbeszélés nem vezetett eredményre, abban az esetben **bejelentést tehet a rendőrségre**, akik jogosultak a szabálysértő személlyel szemben eljárni.

A csendháborítás szabálysértés elkövetője **6.500 forinttól 200.000 forintig terjedő pénzbírsággal büntethető.**

Mindezek ismeretében kérem, hogy a békés egymás mellett élés szabályait maradéktalanul szíveskedjenek betartani, a szomszédok szükségtelen zavarását, bosszantását elkerülni.

Berhida Város Önkormányzata